google/wiki40b huggingface dataset:
Eiler Hagerup d.e.

Bakgrunn

Etter å ha vært elev ved Trondhjem katedralskole, startet han i 1702 ved Københavns Universitet og fikk en cand.theol. i 1704. Tilbake i Trondhjem var han hører i 4. lektie i 1706 og slutten av Anders Borchs rektorperiode som endte da skolen brant i 1708.

Prest

Eilert Hagerup ble da i 1709 kapellan (hjelpeprest) i heimbygda Kvernes, og ble med i «Sjustjerna», en pietistisk brorkrets som i 1714 forfattet en bekymringsmelding bønneskrift, klagemål over Zions Saar til Frederik IV av Danmark og Norge (1671–1730). 
Hagerup måtte til København for å forklare seg, og det hele endte med at han fikk jobb som sogneprest i Kalundborg uten å ha søkt (der var tjueen søkere til jobben). Fra 1727 er han tilbake som lektor i teologi ved Trondhjem katedralskole etter avdøde Thomas von Westen (1682–1727), som han også etterfulgte som sjef for finnemisjonen. Eiler måtte også overta som stiftsprost etter avdøde Giert Bonsach (1653–1728).

Biskop

På toppen av dette ble han i 1731 utnevnt til biskop i Nidaros bispedømme etter Peder Krog (1654–1731). Eilers etterfølger i lektoratet ble Hans Skanke som hadde vært rektor i noen få år.
I biskoptiden fikk Eiler Hagerup fikk kranglet seg til 2 000 riksdaler fra Christian VI av Danmark og Norge (1699–1746) som gikk til å pusse opp et tredvetall forfalne kirker i Nord-Norge. Hagerup kom ellers i klammeri med katedralskolens rektor Benjamin Dass (1706–1775), blant annet etter å i 1735 ha sikret den knapt konfirmerte sønnen Hans Hagerup (1717–1781) stillingen som viserektor til Dass. 
Hagerup var også kjent for å strengt gjennomføre planlagte visitaser, sånn som i 1740 da han gjennomførte, tross budet om at sønnene Amund (født 1725) og Richard (født 1726) var omkommet ved Helsingør på tur til studiene i København.  Han rakk akkurat en teologisk doktograd i 1742 før han døde, mer som takk for innsatsen som biskop enn for vitenskapelig arbeide. Han døde i 1743 og ble begravet i Schletters krypt under Nidarosdomen.
Sjømannsskolen

Sjømannsskolen er en fireetasjers bygning som ble oppført for Oslo Sjømannsskole i 1917. Selv om skolen forlot bygningen i 1989 nyttes fortsatt navnet for det borglignende bygget som ligger i Kongsveien 30 i Ekebergskråninga like over Grønlia i Oslo. 
Skolen huset en tid Handelshøyskolen BI. Fra 2005 overtok eiendomsselskapet Avantor, og Norsk Akademi for Naturmedisin flyttet inn i skolen samme år. I 2012 holdt Lyceum – Akademi for Integrert Medisin til i lokalene. I 2011 begynte en totalrenovasjon av byggets indre strukturer, og fra 2013 har den offentlige videregående skolen Kongshavn videregående skole tatt over bygget.

Oslo Sjømannskole

Christiania Sjømannsskole ble opprettet i 1845 og holdt til flere steder i byens sentrum de første årene. I 1913 var det arkitektkonkurranse for nybygg, og denne ble vunnet av Andreas Bjercke og Georg Eliassen med utkastet «Brede Seil». I 1917 stod det nye bygget av tegl ferdig, delvis kledd med huggen iddefjordsgranitt. De fire lave hjørnetårnene forsterker bygningens borgaktige utseende. Mot vest har første etasje bueganger. I etasjen over er det lagt en observasjonsaltan for navigasjonsopplæring i hele bygningens lengde. Hovedinngangen er midt på sørfasaden. Bygget ble tildelt Houens fonds diplom i 1923. 
Første etasje inneholdt opprinnelig stuertskole, foredragssal og vaktmesterbolig. I andre etasje var det klasserom, alle med adgang til balkong (korridorene vender mot borggården). I tredje etasje var blant annet radioavdeling og administrasjon. På toppen var skolens modellavdeling, bibliotek og lesesal, samt kompasskorreksjonsavdelingen og bestyrerboligen.
Innenfor hovedinngangen er det freskomalerier av Per Krohg med motiver fra dyrekretsen. Fra Sjømannsskolen er det utsikt til Nesodden, Bærum og mye av de sentrale og vestlige delene av Oslo. Eiendommen ligger på gnr. 235 og bnr. 89 (tidl. bnr. 9). Adressen var tidligere Karlsborgveien 4, men veien har siden fått navnet Kongsveien, og bygget, nummer 30.
Foran bygningen står skulpturen Helhesten av Gunnar Utsond, oppsatt i 1921. Skulpturen kom da fra jubileumsutstillingen på Frogner. 
På sjømannsskolens tomt like ovenfor bygget finnes Oslos eldste kulturminne. Det er veideristninger som skal være rundt 6000 år gamle. I området er også funnet noen av Oslos eldste spor etter bosettinger.
Oslo Sjømannsskole nedla virksomheten i bygningen i 1989.

Handelshøyskolen BI

Oslo Handelshøyskole, senere Handelshøyskolen BI, hadde sitt Senter for lederutdanning i bygget frem til flyttingen til Nydalen i 2005.
Ptiloscola

Utseende

Små til middelsstore (vingespenn ca. 50 millimeter), gråbrune påfauglspinnere. Som vanlig er hunnene større, kraftigere og mer bredvingede enn hannene. Disse artene er temmelig ensfargede, men forvingen kan ha en liten, hvit flekk.

Levevis

Som vanlig hos påfuglspinnere kan larvene finnes på mange forskjellige busker og trær. De spinner ikke noen kokong, men graver seg ned i jorden for å forvandle seg til en puppe i et utgravd kammer. De voksne sommerfuglene tar ikke næring til seg.

Utbredelse

Slekten er utbredt i Sør-Amerika.
Ratvolden

Ratvolden er en gård i Rugldalen, ca. 20 km nord for Røros ved fylkesvei 30. Eiendommen ligger på vestsiden av Ruglsjøen. Den er kjent som et kunstnerhjem ettersom forfatteren Johan Falkberget (1879–1967) bygde gården i 1922 og bodde her i årene 1922–1967. Gården er i dag museum.
Da Falkberget i 1922 vendte hjem, hadde han siden 1906 bodd flere steder i Norge, lengst i Oslo. Gården lå dengang i Glåmos kommune, og Falkberget engasjerte seg i politikken og var varaordfører fra 1926. Johan og Anna Marie Falkbergets tre barn var født fra 1900 til 1905, og hadde således ikke sin barndom på Ratvolden. 
På tunet på gården står gruveklokka fra Mugg-gruva som et apropos til gruvearbeidertematikken i Falkbergets liv og forfatterskap. Falkberget kjøpte klokka da gruven ble nedlagt. 
Familiens liv på Ratvolden er skildret det andre bindet av datteren Aasta Falkbergets biografi over foreldrene I Trondalen og på Ratvolden (1974). 
Gården eies siden 1988 av Røros kommune, og består både av Falkberget, eller Trondalen som var dikterens fødested, og Ratvolden, gnr. 7, bnr. 1 og 2. Hovedhuset på Falkberget er i privat eie. Totalt areal på eiendommen er ca. 1250 dekar, vesentlig utmark. Etter at kommunen tok over eiendommen er det gjort et omfattende restaureringsarbeid på bygningene, og gjennom et stort registreringsprosjekt er det registrert 19 000 gjenstander fra gården.
Huset er tilgjengelig for publikum i juli-august.
Chador

En chador (persisk چادر) er et ytterplagg som bæres av kvinner og menn. Chador er en av måtene en muslimsk kvinne kan følge ħijābs bekledningsregler på og er et tradisjonelt iransk plagg som oftest brukes av praktiserende muslimske kvinner i Iran. En chador er en lang kappe som dekker håret og omgir kroppen, den dekker ikke nødvendigvis ansiktet.
Fontana-demningen

Fontana-demningen er en demning med vannkraftverk som regulerer elva Little Tennessee, beliggende i Swain County, delstaten Nord-Carolina i USA. Anlegget ble bygget ut 1942-44, men planleggingen startet allerede første gang i 1910. Demningen er hele 150 m høy.
Kraftverket har en installert produksjonskapasitet på 238 MW, fordelt på tre turbiner. Operatør er Tennessee Valley Authority
King's Medal for Service in the Cause of Freedom

King's Medal for Service in the Cause of Freedom er en britisk medalje innstiftet ved kongelig beslutning 23. august 1945 til belønning av personer som hadde bidratt til den allierte innsats under andre verdenskrig. Den er forbundet med King's Medal for Courage in the Cause of Freedom, som ble tildelt personer som med fare for eget liv hadde bidratt til å hjelpe britisk militærpersonell til å unnslippe fienden og flykte fra okkupert område eller for annen farefull innsats for den britiske eller allierte sak under krigen. King's Medal for Service in the Cause of Freedom ble tildelt for mindre farefull innsats, inkludert humanitær innsats og innsats for å tilføre økonomisk midler til krigsinnsatsen.

Utforming

Medaljen er i sølv og er 36 mm i diameter. Adversen bærer kong Georg VIs venstrevendte, kronede portrett. Portrettet er omgitt av omskriften «GEORGIVS VI D: G: BR: OMN: REX ET INDIAE IMP:» Reversen har et motiv bestående av en middelaldersoldat med brukket lanse og med en hjelm liggende under seg. En kvinne med en krukke vender seg mot krigeren.
Medaljen er opphengt i et hvitt medaljebånd med en smal rød midtstripe flankert av to smale blå striper. For kvinner er medaljen opphengt i en sløyfe.

Tildeling

Medaljen ble tildelt i et antall av 2539.

Norske innehavere

King's Medal for Service in the Cause of Freedom ble også tildelt nordmenn. Blant disse er Bernt Lund, Erling Mossige og Bjørn Kverndal, Einar Nysom Hylland, samt Ingvald Haugen.
John Willie Sutcliffe

Karriere som rugbyspiller

Sutcliffe startet karrieren som rugbyspiller i 1886, da han spilte for Bradford Rugby Club. Han spilte for Heckmondwike da han spilte sin eneste landskamp da England møtte New Zealand Natives i 1889.
Heckmondwike ble suspendert fra spill i Rugby Football Union etter beskyldninger om brudd i amatørbestemmelsene, og Sutcliffe begynte å spille fotball.

Karriere som klubbspiller

Sutcliffe gikk over til fotball etter at rugby union-laget han tilhørte, ble suspendert, og ble spiller for Bolton Wanderers. Han spilte FA-cupfinale med klubben i 1894, men Bolton Wanderers tapte. Sutcliffe spilte en sesong med Millwall Athletic, fra 1902 til 1903, før han gikk til Manchester United. Han fikk sin debut for klubben 5. september 1903, da Manchester United spilte 2–2 mot Bristol City på hjemmebane i engelsk 2. divisjon. Sutcliffe spilte sammenlagt 28 kamper for klubben, hvor 21 var i serien og sju i FA-cupen. Sutcliffe fikk til Plymouth Argyle i 1905, og tilbragte de påfølgende sju sesongene i klubben. Sutcliffe avsluttet karrieren som fotballspiller i Southend United.

Landslagskarriere

Sutcliffe spilte sammenlagt fem landslagskamper for England. Fire av kampene fant sted da Sutcliffe var Bolton Wanderers-spiller, den siste etter at han hadde gått til Millwall Athletic.

Karriere som trener

Sutcliffe var spillende manager for Southend United fra 1912 til 1913. Han var manager for nederlandske Vitesse fra 1914 av og et stykke inn i første verdenskrig. Sutcliffe hadde også et treneroppdrag, uten å være manager, for Bradford City, som fant sted fra mai 1919.
Fylkesvei 4993

Fylkesveg 4993 går mellom Langevåg og Hovlandshagen industrifelt i Bømlo kommune. Veien er 608 meter lang.
Frem til 2019 hadde veien betegnelsen Fv20.
Uveitt

Om uveitt

Uveitt kan være akutt og et øyespesifikt engangstilfelle, eller den kan være kronisk og langvarig og da ofte som en del av en større systemisk sykdom, som betyr at den ikke bare involverer øynene, men også andre organer i kroppen. De mest vanlige eksemplene er leddgikt, psoriasisgikt, bekhterevs sykdom, systemisk lupus erythematosus (SLE), crohns, ulcerøs colitt og en rekke andre.
Inflammasjonen kan komme i alle deler av uvea. Symptomene er ofte smerte, rødhet, lyssensitivhet, og nedsatt syn.
I verste fall kan sykdommen føre til blindhet og det hevdes at dette er den tredje største grunnen til at mennesker blir blinde i USA.
Andre komplikasjoner er grå stær, grønn stær, synekier (sammenvoksninger)og macula ødem

Behandling

Akutte uveitter behandles med pupille-utvidende (muskarinreseptor antagonister som atropin og cyclopentalat) og steroide dråper (Spersadex osv.). Om dette ikke holder behandles den med perorale steroider som prednisolon. Videre benyttes andre immunosuppressiva som methotrexate, cellcept, sandimmun ciklosporin, remicade, humira osv. om langvarig alvorlig uveitt.
Rochus Misch

Bakgrunn

Misch ble tidlig foreldreløs og vokste opp hos besteforeldrene.  Etter å ha vært i malerlære, meldte han seg i 1937 til SS.  Under felttoget i Polen i 1939 ble han såret ved et skudd i lungen. Under slaget ved Modlin, en sterk festing nær Warszawa, Misch forsøkt å forhandle frem dets kapitulasjon skjønt han selv var blitt såret; for dette ble han tildelt Jernkorset.
Daa ble frisk, meldte han seg med de aller beste anbefalinger fra sin sjef til ny tjeneste for SS-Obergruppenführer Julius Schaub, Hitlers sjefsadjutant, og ble ansatt.

Hitlers livvakt

Som medlem av Hitlers faste stab reiste han med den tyske toppledelsen til de ulike bunkrene hvor de til enhver tid oppholdt seg. 16. januar 1945, etter at tyskernes hadde mislyktes i sitt (aller) siste større angrep, Ardenneroffensiven, flyttet Misch med resten av Hitlers personlige stab inn i Førerbunkeren i Berlin, som han stort sett ikke forlot før sammenbruddet 2. mai. Misch tok hånd om alt direkte samband til og fra bunkeren og var den eneste i bunkeren som var bevæpnet utover vaktene ved inngangen.
Etter Hitlers selvmord 30. april 1945 og ekteparet Josef og Magda Goebbels den 1. mai 1945, utvekslet Misch og Johannes Hentschel, de to siste gjenværende i bunkeren, brev til hverandres ektefeller i tilfelle noe skulle hende med dem. Hentschel kjørte aggregatene som leverte strøm, luft og vann, også til sykehuset under Rikskanselliet, og ble tatt av russerne da de kom.

Fangenskap

Misch ble tatt til fange av russerne på Stettiner Bahnhof senere samme dag da han flyktet fra bunkeren 2. mai 1945, rett før russerne tok bunkeren. Han ble tatt med til Moskva, der han ble avhørt og angivelig torturert. Han satt i sovjetisk fangenskap i fangeleire i Kasakhstan og Ural fram til 1954.

Tilbake til Berlin

Misch vendte hjem til Berlin og sin ektefelle Gerda etter at han ble løslatt fra fangenskapet. Han tok opp sitt tidligere yrke som maler og bodde som pensjonist bare 2 km fra Førerbunkeren.
Da Berlinmuren falt i november 1989, ble også Førerbunkeren gjenoppdaget. Misch gikk da offentlig ut og ba om at den ikke måtte bli fjernet da den er et viktig krigsminne.
Misch kom igjen i overskriftene i mai 2005 da han foreslo at det skulle reises en plakett for de drepte Goebbelsbarna og han ble beskyldt for å sverte holocaustsofrenes minne.
Etter at Bernd Freytag von Loringhoven døde i 27. februar 2007 var Misch det siste gjenlevende vitnet fra Førerbunkeren fram til sin død.
I april 2006 ble det sendt en dokumentarfilm om ham i den tyske TV-kanalen MDR, under tittelen «Der letzte Zeuge – Rochus Misch», (Det siste vitnet – Rochus Misch), og samtidig ble også hans memoarer utgitt i Frankrike: «J'etais garde du corps d'Hitler», (Jeg var Hitlers livvakt) som straks gikk inn på 10.-plass på den franske bestselgerlisten. Boken er også gitt ut i Sør-Amerika, Japan, Spania, Polen og Tyrkia; og ble gitt ut i Tyskland høsten 2007 med tittelen Ich war Hitlers Leibwächter.
Shusaku Hirasawa

Japans herrelandslag

Shusaku Hirasawa spilte 11 landskamper for Japans herrelandslag.
Grethe Ingmann

Bakgrunn

Hun ble oppdaget allerede som 17-åring, og kort etter ble hun sammen med jazzgitaristen Jørgen Ingmann, som hun giftet seg med i 1956. De to skapte seg snart et navn i Skandinavia. Hennes mann ble også internasjonalt kjent for instrumentalen «Apache», mens Grethe Ingmann selv kom inn på de tyske hitlistene med sangen «Hello Boy» i 1963. I midten av 1960-årene deltok hun på flere tyske sangfestivaler, men utenom «King of Soho» fikk hun ikke noe større gjennombrudd i nabolandet.
En av sangene hun fremførte på disse festspillene, «Sommer Wind» (tekst: Hans Bradtke, musikk: Henry Mayer), gjorde liten suksess da hun ga den ut på tysk og dansk, men i 1966 ble den en verdenshit for Frank Sinatra med engelsk tekst av Johnny Mercer.
I midten av 1970-årene havarerte ekteskapet med Jørgen, og de gikk hvert til sitt. Etter dette deltok hun flere ganger i Dansk Melodi Grand Prix, men hun ble ikke valgt ut til å representere landet i den internasjonale finalen. I 1980-årene fortsatte hun innenfor underholdningsbransjen og fant tilbake til Jørgen, før hun i slutten av 1980-årene fikk kreft, som hun også døde av i 1990.
2D-grafikk

2D-grafikk er en betegnelse innenfor datagrafikk som brukes om bilder som er skapt av datamaskiner ut fra todimensjonale modeller og de teknikker som er spesifikke for disse. Betegnelsen brukes også om modellene i seg selv og om en grein av informatikken som håndterer disse matematiske teknikkene.
2D-grafikk oppstod på 1950-tallet, basert på utstyr for vektorgrafikk. Programmeringsspråket PostScript og Vindussystemet X var landemerker i utviklingen av 2D-grafikk.
Bruneis flagg

Bruneis flagg ble tatt i bruk 29. september 1959, da landet var et britisk protektorat, og ble beholdt da landet fikk sin uavhengighet 1. januar 1984. Flagget har Bruneis riksvåpen i sentrum, på en gul bakgrunn med to diagonale striper (en hvit og en svart).
Am I That Easy to Forget

Am I That Easy to Forget er en sang skrevet av Carl Belew og W.S. Stevenson som ble spilt inn og gitt ut på singel med Carl Belew i 1959. Sangen ble også gitt ut på albumet Carl Belew i 1960.
Ann-Margret og Lee Hazlewood spilte inn sangen og ga den ut på albumet The Cowboy & The Lady i 1969.
UNAVEM I

UNAVEM I, formelt United Nations Angola Verification Mission I, var en fredsbevarende FN-styrke opprettet av FN 20. desember 1988 for å påse tilbaketrekning og hjemsendelse av cubanske tropper fra Angola. Cuba hadde intervenert på regjeringen side i borgerkrigen i Angola. Etter at cubanske tropper var ute av landet, ble operasjonen avsluttet i mai 1991.
På det meste hadde UNAVEM I 70 militærobservatører. I tillegg kom internasjonale og lokale sivile. 10 land bidro til UNAVEM I, deriblant Norge.
Republikken Udmurtias flagg

Republikken Udmurtias flagg er en trikolor med loddredd orienterte felter i fargene svart, hvitt og rødt. I midten av det hvite feltet står et solsymbol, utformet som et korslignende merke med åtte takker. Dette brukes i udmurtenes kultur som et vernetegn og som beskyttelse mot uhell og ulykke. Etter den offisielle forklaringen symboliserer den svarte fargen jorden og stabilitet, hvitt står for universet og moralsk renhet, mens rødt står for solen og livet. Flagget er tegnet av Jurij Lobanov. Det har forholdet 1:2.
Flagget ble innført 3. desember 1992.
David H. Hubel

Nobelprisen i fysiologi eller medisin

Han var med-mottaker av Nobelprisen i fysiologi eller medisin for 1981 sammen med Torsten Wiesel for deres forskning og oppdagelser vedrørende informasjonsbehandling i det visuelle systemet. Nobelprisen ble delt med forsker Roger W. Sperry for hans uavhengig forskning på de cerebrale hemisfærene. I 1978 ble Hubel og Torsten Wiesel tildelt Louisa Brutto Horwitz Prize fra Columbia University.
Hubel og Wiesel fikk Nobelprisen for to store bidrag: For det første for deres arbeide med utvikling av den visuelle systemet, som involverte en beskrivelse av okulær dominans kolonner på 1960-og 1970-tallet, og 2. for deres arbeid med å etablere et grunnlag for visuell nevrofysiologi, som beskriver hvordan signaler fra øyet behandles av hjernen til å generere bevegelsesdetektorer, stereoskopisk dybde detektorer og farge detektorer, som er byggesteinene i den visuelle verden. 
Ved å frata kattunger fra å bruke det ene øyet, viste de at kolonner i den primære visuelle hjernebarken mottar innspill fra de andre øyet tok over områder som normalt ville fått innspill fra det øyet som de ikke fikk sett på. Dette har viktige implikasjoner for forståelsen av deprivasjon amblyopi, en type visuelt tap som skyldes ensidig visuell deprivasjon. Disse kattungene fikk heller ikke mulighetene til å utvikle områder i hjernen som mottar innspill fra begge øynene. Dette er en funksjon som er helt nødvendig for å få et binokulært syn. 
Hubel og Wiesels eksperimenter viste at en okulær dominans utvikler seg irreversibelt tidlig i barndommen. Disse studiene åpnet døren for mer forståelse og rett behandling av grå stær og skjeling hos barn og ungdommer. Forsøkene var også viktige i senere studier om kortikale plastisitet.
My Heart Is Yours

Melodi Grand Prix

«My Heart Is Yours» var en av rundt tusen låter som ble sendt inn til NRKs Melodi Grand Prix i 2010, og den var en av de 21 låtene som ble plukket ut til å delta i konkurransen. Didrik Solli-Tangen fremførte den i Delfinale 3 i Skien fritidspark lørdag 23. januar 2010. Der kvalifiserte sangen seg direkte til den norske finalen i Oslo Spektrum lørdag 6. februar 2010.
I finalen var «My Heart Is Yours» det syvende og nest siste bidraget ut på scenen. Sangen avanserte til gullfinalen og vant en overlegen seier med over 466 000 stemmer. Dermed ble sangen Norges bidrag til Eurovision Song Contest, som dette året ble arrangert på Fornebu i mai.
Utdypende artikkel: Melodi Grand Prix 2010
I sangen synger Solli-Tangen til sin kjære. Han understreker at uansett hvor langt de måtte være fra hverandre, vil hjertet hans alltid være med hans elskede.

«Heart» ble «hard»

Etter finalen ble Didrik Solli-Tangens engelskuttale en stor snakkis. Sangeren uttalte t-en i «heart» som en d, altså «my hard is yours». I amerikansk-engelsk kan riktignok t-en høres ut som en d i løpende uttale, men uttalen ga uansett sangtittelen en helt ny mening, noe også pressen og Twitter-kommentatorer visste å ha moro med. Solli-Tangen selv tok kritikken med godt humør og lovte å ta et uttalekurs, og i den internasjonale finalen sang han med en distinkt t-lyd i «heart». T-skjorteselskapet Probat trykket også opp egne t-skjorter med teksten «My hard is yours», som også Didrik Solli-Tangen brukte frem mot den internasjonale finalen.

Eurovision Song Contest

I den internasjonale konkurransen var «My Heart Is Yours» direktekvalifisert til finalen, siden Norge var vertskap for konkurransen. Sangen var det tredje bidraget ut i finalen i Telenor Arena lørdag 29. mai – etter Spania, og før Moldova. Sangen fikk 35 poeng i avstemningen og ble med det nummer 20 av 25 deltakere. 
Utdypende artikkel: Eurovision Song Contest 2010

Skuffelsen etter Eurovision Song Contest

Høsten 2017 ble Didrik Solli-Tangen nummer to i tv-konkurransen Stjernekamp på NRK1. I finalen 28. oktober var «My Heart Is Yours» en av de tre låtene Solli-Tangen fremførte. I programmet fortalte Solli-Tangen om skuffelsen over å bare bli nummer 20 i den internasjonale finalen syv år tidligere. Han hadde knapt sett opptak av opptredenen i Eurovision Song Contest, men så opptaket i forbindelse med Stjernekamp-finalen. I programmet kommenterte Solli-Tangen at mens han koste seg i den norske finalen, var han fryktelig usikker og prøvde å gjøre alt riktig i den internasjonale finalen. Han fortalte videre at han fremdeles får vondt inni seg når han ser klippet, og at han gjerne skulle ha gjort opptredenen om igjen. Solli-Tangen fikk en psykisk smell etter finalen, og at det tok «mange år før jeg fikk troen på meg selv igjen».